《舟行步一杯亭春望前韵 其一》
明代·霍与瑕

豸服久行春，春心漫浩浩。画角引风清，蒲帆依露缟。

春昼日以长，春华日以老。望望葛阳溪，两岸盈芳草。

舟行迅碧流，棹歌声自好。棹歌复棹歌，青蓑寒在抱。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。